Informácia o priebehu a výsledkoch 24. generálnej konferencie pre váhy a miery v Paríži 17. až 21. 10. 2011
Účel cesty
Účasť na 24. zasadnutí Medzinárodnej konferencie o váhach a mierach (CGPM), ktorá je najvyšším orgánom Metrickej konvencie. Účasť na tomto rokovaní vyplýva z členstva Slovenskej republiky v Metrickej konvencii.
Čas a miesto rokovania
17. - 21. októbra 2011, rokovacia miestnosť OIE, Paríž, Francúzsko
Mená účastníkov
Ing. Lucia Gocníková (ÚNMS SR) – vedúca delegácie 
doc. Ing. Martin Halaj, PhD. (SMU)
RNDr. Jozef Kadlečík (ÚNMS SR)
Ing. Jaromír Markovič (SLM. n.o.)
Priebeh rokovania
Rokovanie otvoril štátny tajomník Ministerstva zahraničných vecí a európskych záležitostí. Zdôraznil úlohu medzinárodnej metrológie, pripomenul potrebu meraní aj vo vzťahu k rokovaniu summitu G20, ktoré sa bude konať v Cannes. AJ keď metrológia zvyčajne ostáva skrytá pohľadu širšej verejnosti, ovplyvňuje každodenný život. Pred metrológiou sa otvárajú nové oblasti, ktoré treba zabezpečovať.
Za otvorenie konferencie poďakoval Barry Inglis, prezident Medzinárodného výboru pre miery a váhy (CIPM). Delegáti ustanovili pána Roberta Karlsa, sekretára CIPM, za sekretára konferencie (CGPM). Na úvod skontroloval účasť zástupcov jednotlivých členských štátov, oprávnených hlasovať.
Správu o činnosti od ostatnej konferencie podal Barry Inglis, prezident CIPM. Od konania 23. konferencie sa prijali štyri nové členské štáty - Kazachstan, Chorvátsko, Keňa a Saudská Arábia - a pribudlo aj 12 nových asociovaných krajín. Keďže sa na čelo BIPM dostal prof. Kühne a prezident CIPM nemôže byť z tej istej krajiny ako riaditeľ BIPM, prof. Göbel odstúpil z čela CIPM a ostal jeho členom. Od ostatnej konferencie odišli do dôchodku štyria členovia CIPM a namiesto nich nastúpili noví štyria členovia.
Prioritou činnosti BIPM je sústreďovať sa na dlhodobú prácu na strategických cieľoch, ktoré boli schválené na predchádzajúcej 23. konferencii CGPM. Zdôraznil, že aj keď je v súčasnej ekonomickej situácii nesmierne ťažké podporovať vedu, treba si uvedomiť, aké výhody prináša približne 70 ľudí, pracujúcich v BIPM, členským štátom a ich obyvateľom. Metrológia je prítomná v každodennom živote a treba to mať neustále na pamäti.
Odzneli príhovory predstaviteľov niektorých medzinárodných organizácií spolupracujúcich s BIPM (OIML, IAEA, WMO, IEC), v ktorých uviedli hlavné oblasti spolupráce s BIPM a načrtli spoločné oblasti záujmu v budúcnosti.
Rokovanie pokračovalo predstavením návrhu rezolúcie A, ktorou sa podporuje pokračovanie v prácach na redefinícii niektorých jednotiek. Predpokladá sa definícia základných jednotiek pomocou dostatočne presne určených fyzikálnych konštánt.
Barry Inglis uviedol návrhy rezolúcií K, L, M a N, ktoré sa týkajú podnetov na aktualizáciu Metrickej konvencie, najmä čo sa týka činnosti BIPM, dlhodobej finančnej stratégie a modifikácie činnosti niektorých jej orgánov. V zásade sa navrhuje zriadenie krátkodobej pracovnej skupiny, v ktorej by boli zástupcovia CIPM,BIPM, členských štátov, národných  metrologických ústavov a ktorá by pripravila návrh zmien, aby ich mohla odsúhlasiť budúca CGPM. 
Ďalšie rokovanie pokračovalo dôkladnou diskusiou o základných strategických otázkach:
a) zriadenie dočasnej pracovnej skupiny na definovanie stratégie, cieľov, riadiacich postupov a finančných prístupov BIPM,
b) schválenie rozpočtu BIPM na roky 2013 až 2016,
c) schválenie automatického mechanizmu na vylúčenie štátov, ktoré neplatia svoje príspevky, z Metrickej konvencie.
Rozpočet BIPM na obdobie rokov 2013-2016 predstavil riaditeľ BIPM. V zásade existujú štyri scenáre:
a) financovanie vrátane financovania urýchľovača Linac
b) financovanie bez urýchľovača Linac, ten by sa financoval z dobrovoľných príspevkov,
c) financovanie bez rozvojových programov (napr. urýchľovača), zohľadnenie inflácie,
d) financovanie bez rozvojových programov (napr. urýchľovača), bez zohľadnenia inflácie.
O financovaní činnosti BIPM sa viedla najväčšia diskusia. Členské štáty nakoniec schválili rozpočet, ktorý sa bude každoročne zvyšovať o jedno percento (pozri rezolúciu C):
11 577 000 eur v roku 2013
11 693 000 eur v roku 2014
11 810 000 eur v roku 2015
Slovenská delegácia sa zdržala hlasovania o tejto rezolúcii.
Robert Karlls predstavil pokračovanie spolupráce medzi CIPM a ILAC. Vzťahy sú na dobrej úrovni, schémy nadväznosti a naopak rozširovanie jednotiek do praxe sa vzájomne uznávajú medzi týmito dvoma organizáciami. Predniesol aj správu o spolupráci so Svetovou meteorologickou organizáciou (WMO). Ide o spoluprácu na projekte celosvetového sledovania parametrov atmosféry, kedy sa vyžaduje zabezpečenie kalibrácie na najvyššej možnej metrologickej úrovni. V tejto aktivite bude BIPM v spolupráci s národnými metrologickými ústavmi pokračovať, avšak bez nároku na zvýšenie finančných prostriedkov.
 Delegáti zvolili deviatich členov CIPM. Rozhodli aj o tom, že nasledujúce zasadnutie CGPM sa bude konať o tri roky namiesto štyroch rokov, teda v roku 2014. Písomné materiály na toto zasadnutie sa budú rozposielať približne štyri mesiace pred konaním zasadnutia.
Zoznam rezolúcií, schválených na 24. zasadnutí CGPM, sa nachádza v prílohe 2 spolu s pozíciou Slovenska pri hlasovaní. Úplné znenie schválených rezolúcií (v angličtine) sa nachádza v prílohe 3.
Zoznam rezolúcií 24. zasadnutia CGPM
Rezolúcia 	Bod agendy	Názov rezolúcie anglicky	Názov rezolúcie slovensky	Pozícia SR	Na schválenie	
A	11.1*	On the possible future revision of the International System of units, the SI	O možnej budúcej zmene Medzinárodnej sústavy jednotiek SI	Za	Prostá väčšina 	
B	11.2	On the importance of international collaboration so as to place measurements to monitor climate change on an SI traceable basis	O dôležitosti medzinárodnej spolupráce, napríklad o nadväznosti meraní na monitorovanie klimatických zmien na sústavu SI	Za	Prostá väčšina	
C	13.2	Dotation of the BIPM for the years 2013 to 2016 	Dotácia BIPM na roky 2013 až 2016	Zdržali sme sa 	Nikto proti	
D	16.1	On the status of Associate State of the General Conference 	O štatúte asociovaných krajín CGPM	Za	Prostá väčšina	
E	16.2	On the acceptance of Economies as Associate of the General Conference	O akceptovaní niektorých ekonomík ako asociovaných členov CGPM	Za	Prostá väčšina	
F		On financial arrears of States Parties to the Metre Convention 	O finančných podlžnostiach štátov voči Metrickej konvencii	Za	Nikto proti	
G	18	On rescheduling agreements between the International Committee for Weights and Measures and defaulting States Parties to the Metre Convention for the payment of their financial arrears 	O dohodách o splátkových kalendároch medzi CIPM a tých štátoch Metrickej konvencie, ktoré majú finančné podlžnosti	Za	Prostá väčšina	
I	20.1 a 20.3	On a the revision of the mise en pratique of the metre and the development of new optical frequency standards 	O revízií pracovných postupov pre meter a vývoji nových optických frekvenčných etalónov	Za	Prostá väčšina	
J	20.1 a 20.3	On the adoption of a common terrestrial reference system 	O prijatí všeobecného terestriálneho referenčného systému 	Za	Prostá väčšina	
N		On the role, mission, objectives, long-term strategy and governance of the BIPM	O úlohe, misii, cieľoch, dlhodobej stratégii a riadení BIPM	Za	Prostá väčšina	
Stručný opis predmetu jednotlivých rezolúcií
A
Táto rezolúcia je z odborného hľadiska najdôležitejším výstupom. CGPM.  Uvádza sa v nej odhodlanie pokračovať v redefinícii niektorých základných jednotiek medzinárodnej sústavy SI tak, aby sa zakladali na dostatočne presne určených hodnotách niektorých fyzikálnych konštánt. 
Snaha definovať základné jednotky pomocou fyzikálnych konštánt nie je nová. Problémom je, aby sa dosiahla odpovedajúca neistota takto definovanej jednotky, fyzikálna konštanta sa musí dostatočne presne definovať. Táto podmienka zatiaľ vo viacerých prípadoch nie je splnená. Ide napríklad o Planckovu konštantu alebo Avogadrovu konštantu. 
Ak by sa podarilo implementovať nové definície, sústava SI by sa stala systémom jednotiek, v ktorom 
- základný stav hyperjemnej deliacej frekvencie atómu cézia 133 je práve 9 192 631 770 hertz,
- rýchlosť svetla vo vákuu je práve 299 792 458 metrov za sekundu,
- Planckova konštanta je práve 6.626 06X × 10-34 joule second,
- elementárny náboj je práve 1.602 17X ×  l0-19 coulomb,
- Boltzmannova konštanta je práve 1.380 6X × 10-23 joule per kelvin,
- Avogadrova konštanta je práve 6.022 14X × 1023 reciprocal mole,
- merný svetelný výkon Kcd  monochromatického vyžarovania s frekvenciou 540 × 1012 Hz je práve 683 lumen per watt, 
pričom značka X znamená jednu alebo viacero číslic, ktoré ešte treba určiť.
CGPM povzbudzuje široké spektrum výskumníkov, aby pokračovali v prácach na redefinícii základných jednotiek a CIPM aby pokračoval v snahe o čo najpresnejšie a najjednoduchšie stanovenie nových definícií základných jednotiek.  Zároveň žiada všetkých zainteresovaných, aby v širšej verejnosti propagovali tieto snahy a pripravovali verejnosť na prijatie novo definovaných základných jednotiek. Navrhujú sa nové definície jednotiek kilogram, ampér, kelvin a mol, pričom v prípade jednotiek sekunda, meter a kandela sa navrhuje preformulovanie doterajších definícií tak, aby odpovedali novo prijatým definíciám.
B
Táto rezolúcia zdôrazňuje  dôležitosti medzinárodnej spolupráce v oblasti metrológie, napríklad v prípade nadväznosti meraní na monitorovanie klimatických zmien na sústavu SI. Ide najmä o jednotné používanie jednotiek SI v rámci celosvetového merania klimatických zmien a hlavne o záväzok, že všetky merania, súvisiace s obchodom s emisiami budú plne nadviazané na medzinárodnú sústavu SI. Predpokladá sa úzka spolupráca medzi BIPM a Medzinárodnou meteorologickou organizáciou WMO.
C
V rezolúcii sa definuje dotácia činnosti BIPM na obdobie od roku 2013. Pri príprave rezolúcie sa viedli dlhé diskusie a často sa zdalo, že nemôže dôjsť ku kompromisu.  Na úvod zasadnutia 24. CGPM bola vytvorená pracovná komisia za účasti približne 20 štátov, ktorá sa dvakrát stretla a vypracovala spoločné kompromisné stanovisko. Podľa tohto stanoviska sa každoročne navýši rozpočet BIPM o 1%, pričom sa ale najbližšia CGPM bude konať už o tri roky a nie o štyri roky, ako býva zvykom. Odsúhlasil sa rozpočet BIPM tak, že v roku 2013 dosiahne 11,577  mil. Eur, v roku 2014 to bude 11,693 mil. eur a v roku 2015 to bude 11,810 mil. eur. Riaditeľ BIPM upozornil delegátov CGPM, že takto vytvorený rozpočet môže ohroziť plnenie niektorých úloh BIPM a takisto môže ohroziť niektoré aktivity, ktoré CGPM odsúhlasila ako záväzné pre BIPM.
D
V tejto rezolúcii sa definuje asociovaný člen Metrickej konvencie, jeho finančné príspevky a spôsob nadobudnutia statusu riadneho člena. Finančné príspevky asociovaných členov sa budú odvádzať od hrubého domáceho produktu, pričom sa budú rovnať najmenej 0,1 % ročnej dotácie BIPM. Príspevky v uvedenej výške sa budú platiť od roku 2013, pričom toto pravidlo sa nedotkne asociovaných členov, ktorí už teraz platia príspevky najmenej v uvedenej výške. Po päťročnom pôsobení vo funkcii asociovaného člena sa môže zmeniť status krajiny na riadneho člena. K 1. augustu 2011 eviduje Metrická konvencia 55 riadnych členov a 34 asociovaných členov. 
E
Rezolúcia hovorí o tom, že žiadateľ o štatút asociovaného člena v Metrickej konvencii nedostane tento štatút automaticky, ale o každom prípade bude rozhodovať CGPM. Aby krajina dostala štatút asociovaného člena, musí byť uznaná ako územná jednotka. Táto územná jednotka musí mať národný metrologický ústav a účasť územnej jednotky v Metrickej konvencii musí prispievať k posilneniu úlohy metrológie v celosvetovej ekonomike. Za územnú jednotku sa nebudú považovať medzivládne organizácie. 
F
V rezolúcii sa hovorí o riešení finančných podlžností členov Metrickej konvencie. Členom, ktorých finančné podlžnosti trvajú viac ako 6 rokov, sa dáva obdobie jedného roka na to, aby si s CIPM dohodli splácanie týchto podlžností. Ak sa v stanovenom období nedohodnú, tieto štáty budú automaticky vylúčené a CIPM podá návrh francúzskemu ministerstvu zahraničia a európskych záležitostí, aby o tomto fakte informoval všetky zainteresované strany.
G
Opisuje sa systém prerozdelenia platieb do spoločného rozpočtu BIPM zo strany členov Metrickej konvencie, ktorým sa kompenzujú výpadky finančných prostriedkov od neplatiacich členov. 
H
Text rezolúcie bol stiahnutý z rokovania.
I
Vzhľadom k prudkému rozvoju optických frekvenčných metód merania a narastajúcim potrebám porovnávania meradiel založených na optických frekvenčných metódach sa odporúča vyčlenenie finančných prostriedkov na vývoj optických frekvenčných etalónov a ich porovnanie.
J
Rezolúcia sa zaoberá ustanovením spoločného medzinárodného terestriálneho referenčného systému ITRS, čo vyplynulo z nárastu počtu globálnych polohovacích systémov (GPS, Glonass, Galileo a ďalšie) a z potreby zabezpečenia jednotného referenčného rámca pre tieto systémy. Zaručí sa tým kompatibilita výsledkov merania, takže sa okrem stanovenia polohy pozorovateľa budú dať tieto systémy komplementárne použiť aj na stanovovanie univerzálneho metrického času UMT.
N
V rezolúcii sa rieši problematika cieľov, dlhodobej stratégie ako aj riadenia BIPM medzi dvoma konferenciami CGPM. Na riešenie týchto otázok sa zriadi pracovná skupina pod vedením prezidenta CIPM, ktorej členmi budú zástupcovia členských štátov, národných metrologických ústavov a BIPM. Svoje zistenia bude táto pracovná skupina prezentovať v októbri 2012 na stretnutí riaditeľov národných metrologických ústavov. CIPM potom bude na základe výsledkov pracovnej skupiny prezentovať svoje návrhy delegátom zasadnutia 25. CGPM.

Zhodnotenie pracovnej cesty
Účel cesty bol splnený v plnom rozsahu a jej výsledky sa premietnu do činnosti ÚNMS SR, Slovenského metrologického ústavu, Slovenskej legálnej metrológie, n. o., autorizovaných osôb.
Vplyv prijatých rezolúcií na Slovenskú republiku:
Rezolúcia A
Redefinícia základných jednotiek SI bude mať v dlhodobom horizonte vplyv na činnosť Slovenského metrologického ústavu. Keďže národná metrologická inštitúcia sa zaoberá najmä uchovávaním, rozvojom a porovnávaním národných etalónov, v dlhodobom pohľade bude musieť prispôsobiť príslušné národné etalóny novým definíciám. Otázkou ostáva, ako sa budú vo svetovej metrológii tieto definície realizovať, či sa realizácia obmedzí na niekoľko národných metrologických ústavov vo svete, odkiaľ sa budú porovnávaním prenášať príslušné jednotky do jednotlivých členských štátov Metrickej konvencie, alebo či sa budú niektoré nové definície realizovať priamo v národných metrologických ústavoch. Táto otázka sa bude riešiť po prijatí konečného znenia jednotlivých nových definícií (prípadne upravených definícií), čo sa očakáva niekedy po roku 2015. Oblasti legálnej metrológie sa tieto zmeny nedotknú priamo, keďže sféra legálnej metrológie sa nadväzuje z národného metrologického ústavu prostredníctvom neprerušovaného sledu porovnaní, takže oblasť legálnej metrológie ostane zabezpečená.
Rezolúcia C
Rozpočet BIPM sa má od roku 2013 každoročne zvyšovať o jedno percento. Slovensko má stanovený členský príspevok do Metrickej konvencie vo výške 56 800 eur ročne, takže toto zvýšenie bude predstavovať 568 eur v roku 2013. Slovenská delegácia sa pri hlasovaní o tejto rezolúcii zdržala. Keďže na schválenie tejto rezolúcie nemohol byť žiaden člensky štát proti, hlasovanie proti by znamenalo zablokovanie rezolúcie a tým aj zablokovanie dohodnutého financovania BIPM a nastolenie rozpočtového provizória. Po viacerých konzultáciách členských štátov sa tento scenár odmietol i keď sa požaduje dôkladná analýza výdavkov BIPM.
Rezolúcia N
Jednoznačné definovane strategického smerovania BIPM prispeje k sprehľadneniu jeho činnosti a zároveň umožní členským štátom Metrickej konvencie sledovať postup pri dosahovaní stanovených cieľov a tomu prispôsobovať aj financovanie činnosti BIPM. Slovensko má záujem podieľať sa na špičkovom metrologickom výskume, ktorý sa v BIPM vykonáva, zároveň však dbá na čo najefektívnejšie využívanie zdrojov zo štátneho rozpočtu, ktorými na tento výskum prispieva. 
Ostatné rezolúcie
Ostatné rezolúcie nemajú priamy vplyv na Slovenskú republiku, i keď si treba uvedomiť, že členstvo Slovenskej republiky v Metrickej konvencii má významný vplyv na medzinárodné akceptovanie meraní, vykonávaných na Slovensku. Z tohto pohľadu má členstvo Slovenskej republiky v Metrickej konvencii významný ekonomický dopad na podnikateľskú sféru.